Subject: Millal saab riigimaantee nr 15 puhtaks?
From: "Priit Paabo" <[email-masked]>
To: "Indrek Vendla" <[email-masked]>, "Transpordiamet" <[email-masked]>
Date: Thu, 4 Dec 2025 20:06:09 +0200

Tere Indrek ja tere Transpordiamet,

Olen kirja pealkirjaks pandud küsimust küsinud Rail Baltica (RB) 
töökoosolekul Indrekult õige mitu korda.

Esialgu võibolla osatise huumoriga, aga mida aeg edasi, seda hullemaks on 
olukord ja tõsisemaks on küsimus muutunud.

Tänud seejuures Indrekule, et ta on omalt poolt püüdnud anda vastuseid, aga 
arusaadavalt on probleem laiem kui üks RB põhitrassi lõik.

Tänast olukorda teel vaadates ei oskaks pakkuda, et tegemist on Eesti 
Vabariigi ja aastaga 2025.

Olles ise panustanud aastaid teedevõrku, on tänast olukorda vaadata ausalt 
öeldes piinlik.

Tee seisukorra eest vastutab tee omanik ehk T15 (nagu ka sellega ristuvate 
riigiteede) puhul Transpordiamet.

Sellest vastutusest ei saa lahti öelda viidates Rail Balticale või 
töövõtjatele – nemad ei vastuta riigiteede seisukorra ja hooldamise eest.

Lahenduseks ei ole riigitee harjamine ja pesemine RB trassikoridoride 
ulatuses – seda töövõtjate poolt tehakse ja tulemusi ei ole (on ajutiselt 
konkreetsel lõigul).

Manuses on foto tänasest ja kaks fotot novembrist ning seal on poriste 
riigiteede peamised põhjused selgelt näha.

Ka tühja veoki, mis on sõitnud juba kümmekond kilomeetrit 
mahalaadimiskohast, tõkised, poritiivad jm on materjalist puhastamata ning 
see materjal kukub lõpuks teele.

Kui sellisel viisil vedude korraldamist, kus juhil sõiduki ja koorma eest 
vastutust enam pole, riigi poolt aktsepteeritakse, siis tuleb 
Transpordiametil teehooldajate lepingute tingimused üle vaadata.

Toon paralleeli Tallinn-Tartu-Võru-Luhamaa mnt uute lõikude (Kosest Mäoni) 
ehitusega – seal veetud materjalide kogused olid suuremad kui seni RB 
ehitusega seoses on veetud.

Tõsi, osad karjäärid olid ehitatavale trassile lähedal, aga samas sai 
suurtes kogustes materjale veetud mh ka samadest Raplamaa karjääridest, mis 
täna teenindavad RB-d.

Teid sai ka puhastatud, aga tänast olukorda ja teravaid probleeme ei 
tekkinud. Miks?

Autojuhid tulid maha- ja pealelaadimisel sõidukist välja ja puhastasid 
sõiduki enne teele asumist.

Nõuti ka koormakatete kasutamist ja nii ka tehti – täitematerjale ja 
killustikku veeti katete all.

Tänane olukord RB ehituslõikudega seotud riigiteede osas on Transpordiameti 
kontrolli alt väljunud.

Naiivne on jääda siin lootma vastutuse veeretamisele, ilmastikule või 
kellegi vabatahtlikule panusele.

Tänane on ju alles algus ning samad probleemid on terendamas aastaid, seega 
loodan, et Transpordiamet võtab kasutusele vajalikud meetmed riigiteede 
mõistliku seisukorra tagamiseks ning nii enda kui sektori maine päästmiseks.

Lugupidamisega

Priit Paabo

GSM: +372 503 2728

e-post:  <mailto:[email-masked]> [email-masked]